Hof beveel munisipaliteit in Oos-Kaap om te ontbind | Netwerk24
Deur Lucas Nowicki, News24 15 Januarie 2020 06:49
Die hooggeregshof in Makhanda het Dinsdagoggend beveel dat die Makana-munisipaliteit ontbind en onder administrasie geplaas word vir die skending van sy grondwetlike mandaat weens die versuim om basiese dienste te lewer.
Die aansoek is in Februarie 2019 deur die Unemployed People's Movement (UPM) en ander burgerlike organisasies teen die munisipaliteit gebring.
Lede van die Unemployed People's Movement (UPM) betoog buite die hooggeregshof in Makhanda in September verlede jaar.Foto: Lucas Nowicki/GroundUp
Hulle word deur Wheeldon, Rushmere & Cole in die hof verteenwoordig.
Die aansoek is in September aangehoor. Die Makana-munisipaliteit sluit Makhanda, voorheen Grahamstad, in.
Die hofbevel moet deur die uitvoerende gesag in die Oos-Kaap, een van die respondente in die saak, uitgevoer word.
Regter Igna Stretch skryf dat die munisipaliteit se optrede "strydig met die Grondwet is" en art. 152(1) en art. 153(a) skend deur "die versuim om 'n gesonde en volhoubare omgewing vir die gemeenskap te bevorder".
'n Administrateur sal aangestel word totdat 'n nuwe munisipale raad verkies word. Die provinsiale regering moet intussen 'n regrukplan in werking stel om seker te maak dat die munisipaliteit sy grondwetlike pligte nakom.
Die aansoekers beskuldig die munisipaliteit van korrupsie, die versuim om water- en sanitasiedienste te lewer en die ernstige verwaarlosing van munisipale infrastruktuur soos paaie wat vol slaggate is.
Ayanda Kota, UPM-woordvoerder, het ná die uitspraak in 'n verklaring gesê dat daar "aan die demokrasie gestand gedoen is". - News24